Informacija apie Skuodo muziejų
Skuodo krašto istorijos ir kultūros paveldą saugantis Skuodo muziejus nuolat organizuoja įvairias parodas, ekskursijas, kultūrinius renginius. Nuolatinėse muziejaus ekspozicijose galima susipažinti su Skuodo miesto istorija, Skuodo rajono sportinės veiklos istorija, patyrinėti rajono tautodailės kūrinius, sužinoti, kokie buvo senieji kaimo amatai ir moterų darbai. Lankytojai turi galimybę pabuvoti įrengtoje XIX a. pabaigos – XX a  gerojoje žemaičių troboje bei susipažinti su senaisiais Skuodo krašto amatais ir moterų darbais,  su daugybe darbo ir linų apdirbimo įrankių, gali pasigrožėti žemaičių audimo raštais ir namų puošybos elementais.
Pagrindinis Muziejaus tikslas–kaupti, tyrinėti, saugoti bei pristatyti visuomenei istorinę, kraštotyrinę, etnografinę medžiagą apie Skuodo kraštą, ruošti edukacines programas moksleivių, suaugusių žmonių grupėms, rengti nuolatines ir laikinas ekspozicijas, organizuoti parodas, istorinius ir kultūrinius renginius, bendrauti su panašaus profilio muziejais Lietuvoje ir užsienyje
Muziejuje saugomi 20000  pagrindinio ir pagalbinio fondo eksponatai, kurie įtraukti  archeologijos, istorijos, etnografijos, architektūros, numizmatikos, tautodailės, gamtos rinkinius. Pagrindinio fondo rinkinius sudaro nuolat saugoti priimti archeologinę, istorinę, meninę, etnografinę, religinę, mokslinę, memorialinę ar kitokią kultūrinę vertę turintys autentiški eksponatai bei gamtos raidą atspindintys eksponatai. Pagalbinio fondo rinkinius sudaro nuolat saugoti priimti neautentiški, blogos būklės, tačiau muziejaus veiklai reikalingi eksponatai (kopijos, reprodukcijos, maketai, muliažai) kaip papildoma medžiaga ekspozicijoms, parodoms, informacijos pateikimui. Visi eksponatai dovanoti Skuodo krašto žmonių, surinkti ekspedicijų, išvykų, akcijų metu, nedidelė dalis jų pirkta.
Šiemet įgyvendintas  projektas„Skuodo muziejaus pastato rekonstrukcija ir  paslaugų plėtra“, po renovacijos ir modernizacijos muziejus  atveria atnaujintas istorijos ir etnografijos, tautodailės, sporto ekspozicijas, parodų sales bei eksponatų fondų saugyklas.
Muziejuje veikia 4 nuolatinės ekspozicijos: „Skuodo miesto formavimosi istorija“,  „Skuodo  krašto senieji kaimo amatai ir moterų darbai–Žemaičių troboje“, „Skuodo rajono sportinės veiklos istorija“, „Skuodo krašto tautodailės istorija“.

Muziejaus istorinėje ekspozicijoje veikia informacinis terminalas „Apuolė–kuršių žemių centras“.  Interaktyviu būdu galima susipažinti su seniausia Lietuvos gyvenviete Apuolės piliakalniu, su kuršiu gyvenimu, vikingų ginkluote, apranga, laivais, kovos būdais. Viktorinų ir žaidimų pagalba pasitikrinti savo žinias apie mūsų protėvius kuršius ir jų gyvenimą
Atliktas ekspozicijos „Skuodo krašto senieji kaimo amatai ir moterų darbai–Žemaičių troboje“ atnaujinimas, pritaikant inovatyvius ir interaktyvius būdus, modernizuojant  ekspozicija įrengtas informacinis terminalas su programine įranga „Skuodo krašto senieji amatai ir moterų darbai“, kuriame pateikiama informacinė medžiaga su vaizdo siužetui, viktorinos, mįslės, amatų dėlionės. Skuodo muziejui parengus projektą Lietuvos kultūros tarybai „Skuodo krašto senieji amatai ir moterų darbai–Žemaičių troboje“ atnaujinimas, pritaikant inovatyvius ir interaktyvius būdus“ gautas finansavimas 4900,00 Eur.  ir prisidėjus Skuodo rajono savivaldybei 750,00 Eur. ekspozicijoje paruošti ir parengti stendai pristatntys Skuodo krašto etnografinį paveldą, interaktyvūs edukaciniai žaidimai „Jaunamartės kraičio skrynia“ ir „Linų apdirbimo/audimo įrankiai“, kurie bus patalpinti Skuodo muziejaus internetinėje svetainėje. 
Fotografo Pauliaus Kaminsko labadaringa iniciatyva sukurtas virtualus turas po Skuodo muziejų , nuolatines ekspozicijas, parodų sales, leidžia interaktyviu būdu susipažinti su muziejaus erdvėmis.
Skuodo rajono sportinės veiklos istorija ekspozicija supažindina su sportinės veiklos ištakomis Skuodo mieste. Daugiausia vietos ekspozicijoje skirta motobolui. Asmeniniai pirmųjų motobolininkų daiktai, apdovanojimai, nuopelnai Skuodo sporto istorijai lankytojams suteiks malonių akimirkų.
Ekspozicijoje „Skuodo krašto tautodailės istorija“ pateikiama informacija apie Skuodo krašto tautodailę, jos tradicijas.  Muziejuje yra sukauptas nemažas tautodailės eksponatų rinkinys, kuris atsispindi ekspozicijoje. Gausų tautodailininko medžio drožėjo Petro Brazausko palikimą padovanojo jo sūnus Liudas Brazauskas, didelis meninis palikimas tautodailininkės Vidos Ivanauskienės atiteko muziejaus rinkiniui, padovanojo medžio drožinių rinkinį Valerijonas Jonušas, tapybos paveikslus tautodailininkė Adolfina Karalienė ir daugelis kitų.
Muziejuje nuolat ruošiamos laikinos ekspozicijos ir parodos iš Muziejaus fondų, paminint įvairias krašto istorijos datas, apžvelgiant istorijos vystymosi etapus. Parodų salėse ir Muziejaus menėje rengiamos  tautodailininkų,  menininkų darbų, profesionaliojo meno ir kitos įvairios tematikos parodos. 
Šiuo metu muziejuje galima aplankyti  tautodailininkės Vidos Ivanauskienės tapybos darbų  ,tautodailininko Antano Jankausko medžio drožinių-prieverpsčių, fotografijų „Laikas ir žmonės senose Skuodo fotografijose“ parodose

Mokytis muziejaus aplinkoje ir pažinti etnokultūrinį-istorinį palikimą kviečia edukacinės programos: „Senieji kaimo amatai ir verslai“ (puodininkystė, odininkystė, verpimas, audimas, kalvystė ir kt.), „Senasis lietuvių liaudies menas“ (senoji skulptūra ir žemaičių kryžiai), „Kalendorinės šventės“ (Užgavėnės, Jurginės, Velykos, Kalėdos), „Istorinės Skuodo krašto asmenybės (S.Daukantas, J. Pabrėža, A.Galdikas, V.Intas ir kt.), „Kuršių kultūros paveldas Skuodo krašte (Apuolė-kuršių žemių centras, Apuolės pilies gynyba) ir kt. 

